# KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2022. január 26-i ülésére)

**TÁRGY: KÖZFELADAT ELLÁTÁSI SZERZŐDÉS MEGszüntetése A KŐRÖSSZOLG Nonprofit KFT.-VEL SPORT FELADATOK TÁRGYÁBAN**

Kiskőrös Város Képviselő-testülete a 35/2020. (VI.24.) számú képviselő-testületi határozatában úgy döntött, hogy támogatási szerződést köt sport közfeladatok ellátása tárgyában a Kőrösszolg Nonprofit Kft.-vel. A megkötött támogatási szerződés határozott időtartamra, 2020. július 1. napjától 2025. június 30. napjáig terjedően a fenti határozat melléklete szerinti tartalommal megkötésre került, mely a 2021. évre biztosított támogatási összeg tekintetében 20/2021.(II.25.) számú Polgármesteri határozat alapján módosult.

Magyarország helyi önkormányzatairól szóló 2011.évi CLXXXIX. törvény 13. § (1) bekezdése előírja a helyi közügyek, valamint a helyben biztosítható közfeladatok körében ellátandó helyi önkormányzati feladatokat, a 15. pontjában kerül megfogalmazásra az ifjúsági ügyek mellett a sport ügyek is.

Kiskőrös Város Önkormányzata 100 %-os tulajdonában álló nonprofit gazdasági társaságok által ellátott közfeladatok felülvizsgálata során a feladatok átszervezése már a 2021. évben elindult, ebbe a körbe tartozik a sport feladatok ellátása is.

2022. február 1. napjától a sport szakmai feladatok ellátása visszakerülne közvetlenül az önkormányzathoz – a feladatot jelenleg ellátó személlyel együtt -, emiatt a Kőrösszolg Nonprofit Kft.-vel sport közfeladatok ellátása tárgyában megkötött támogatási szerződés megszüntetése szükséges.

A támogatási szerződés 2022. január 31. napjával kerülne megszüntetésre azzal, hogy Kőrösszolg Nonprofit Kft. a 2021. évben folyósított támogatási összeggel a megszüntetésre kerülő „Támogatási szerződés önkormányzati közfeladat ellátására, Sport feladatok” szerződés I.3.) pontjában és a III.5.) pontjában meghatározottak szerint köteles elszámolni, a 2022. évben folyósított támogatási összeggel 2022. március 31. napjáig számol el. Amennyiben a támogatási összeg meghaladja a kiadásokat, a különbözet beutalásának határnapja megegyezik az elszámolás napjával.

A Felügyelő Bizottság a napirendi pontot várhatóan 2022. január 25. napján tárgyalja

A fentiek alapján javaslom, hogy a sport közfeladatok ellátása tárgyában megkötött támogatási szerződés kerüljön megszüntetésre a határozat-tervezetben foglaltak szerint.

**Kiskőrös, 2022. január 18.**

**Domonyi László s.k.,**

**polgármester**

**HATÁROZAT- TERVEZET**

A Képviselő-testület

* 1. egyetért azzal, hogy Magyarország helyi önkormányzatairól szóló 2011.évi CLXXXIX. törvény 13. § (1) 15. bekezdésében előírt sport ügyek ellátása, mint a helyi közügyek, valamint a helyben biztosítható közfeladatok körében ellátandó helyi önkormányzati feladatot 2022. február 1. napjától Kiskőrös Város Önkormányzata látja el.
  2. egyetért azzal, hogy a 35/2020. (VI.24.) számú képviselő-testületi határozat alapján Kiskőrös Város Önkormányzata és Kőrösszolg Nonprofit Kft. között sport közfeladatok ellátása tárgyban megkötött támogatási szerződés a határozat-tervezet melléklete szerinti tartalommal 2022. január 31. napjával közös megegyezéssel megszüntetésre kerül.
  3. felhatalmazza a polgármestert a határozat-tervezet mellékletét képező támogatási szerződést megszüntető okirat aláírására.

**Felelős:** polgármester

**Határidő:** 2022. január 31.